
Årsmelding for HIFO-Tromsø 2004 

Styret har i 2004 hatt følgende sammensetning:

Leder:  Helge Salvesen

Nestleder:  Johanne Raade

Sekretær:  Christine Smith-Simonsen

Kasserer:  Ketil Zachariassen

Skolekontakt:  Lise Robertsen

Styremedlem:  Einar Niemi

I perioden har det vært avholdt fem ordinære styremøter (5.2., 25.3., 26.5., 24.8. og 1.11.). Utenom styremøtene har styremedlemmene i tillegg hatt løpende, mer uformell kontakt, pr. telefon og via e-post. Hifo-Tromsø har for tida 77 registrerte medlemmer, hvorav 68 har betalt kontingent for 2004.

Det har blitt arrangert tre rødvinseminar, to i vårsemesteret (17.3. og 15.6.) og ett i høstsemesteret (10.11.). Dessuten var det ”Koht-fest” 7.5. Ekskursjon ble arrangert 2.-5.9. Julefest og årsmøte er berammet til 10.12.

Omtale av de enkelte arrangement
Rødvinseminar 17. mars med Saibou Issa, som snakket om “Postconflict reconstruction in 

central Africa: The role of historians in developing competence in peace 

and security studies”. Dr. Saibou Issa er professor i historie ved Universitetet i Ngoundere, Kamerun. Han er tilknyttet Antropos-nettverket, i tillegg til det nye fredskorpssambandet. Dr. Issa ga en interessant og underholdende innføring i sentrale momenter vedrørende grensekonflikter i Lake Chad området, og lokalbefolkningens versus myndighetenes oppfatning og håndtering av disse. Ca. 15-20 personer var til stede.

Rødvinseminar 21. april om "OL – UITØ - Landsdelen: Felles visjoner, 

felles interesser" måtte avlyses pga. frafall i panelet.

Koht-fest 7. mai. Fredrik Fagertun talte over temaet ”Koht og krigen”. Talen gjorde sterkt inntrykk og viste nok en gang at Koht-emnet er uuttømmelig for nye generasjoner historikere – og til stadig fornyelse for de eldre. Ca. 25 personer var til stede.

Rødvinseminar på Perspektivet museum 15. juni. I slutten av mai åpnet Perspektivet Museum i nye lokaler i sentrum av Tromsø, og HIFO bestemte derfor å avholde det siste rødvinseminaret før sommeren på museet. Det kom ca. 10 personer til seminaret. Etter noen innledende kommentarer om det nyåpnede museet, viste Kari Myklebost rundt i utstillinga ”Tromsø rocke’!” som omhandler ungdom og musikk i Tromsø gjennom etterkrigstida. Deretter viste Caroline Serck-Hanssen rundt i utstillingene ”Han lærte meg å se…” om byfotograf Christian Hansen, ”Historier om et hus” om Mack-gården/Folkets Hus, ”Mangfoldige Tromsø” om byens kulturelle mangfold og russehandel og ”Cora Sandel”. Seminaret varte i rundt to timer, med diskusjoner underveis i omvisningene.  
Ekskursjon 2. – 5. september til Tornedalen. Tema for den 17 personer sterke ekskursjonen var ”Populærhistorie frå Vittula”. I tillegg til små stuntforedrag og høytlesning (fra CD) av Mikael Niemis bok Populærmusikk fra Vittula” på bussturen som gikk
- fra Tromsø 

- via Skibotn (omvisning på Nord-Troms museum) 

- til Kilpisjärvi (1. overnatting)
- videre dagen etter til Karesuando 

- deretter langs riksgrensen ned til Pajala (2. og 3. overnatting) 

- tilbake på finsk side av grensen via et strategisk stopp på ”Alko” som for anledningen hadde        senket sine avgifter med 40%
- til Kilpisjärvi 

- og hjem til Tromsø
skal følgende foredrag som ble holdt underveis, nevnes: 

Einar Niemi: ”Leonhard Seppala – budbringer og hundekjørar frå Skibotn”

Stian Bones Larsen: ”Varm veg i kald krig – Mellomriksvegen Helligskogen-Kilpis”  

Anna-Riitta Lindgren: ”Meänkieli og kvensk – dialekt eller eige språk?”

Helge Salvesen: ”Den første Tornedøl og hans lagnad” 

Kari Myklebost: ”Populærmusikk frå Helvetesveita” 

Karin Granqvist: ”Kjønnsliv i Tornedalen blant prestar og samar”

Per Pippin Aspås: ”Da Venus passerte” 

Einar-Arne Drivenes: ”Læstadius, Recherche-ekspedisjonen og vitskapen”

Einar Niemi: ”Ei reise får si meining”.

En ”höydare” på turen må omtales særskilt, ikke minst fordi det trenger inn i kjernen på vårt fag: Under sitt foredrag om den berømte hundekjøreren Leonhard Seppala uttalte Einar N. at det fantes tre statuer knyttet til den fra Skibotn til Amerika utvandrede hundekjører: i Central Park i New York, på Nord-Troms museum i Skibotn og i Pajala. Dette hadde han også skrevet i artikkel om Seppala i Norsk biografisk leksikon. 

I Pajala stilte alle deltakere nykjemmet og forventningsfulle opp til storslått guidet tur til Kengis fors, Læstadius’ kirke og prestegård – og til byvandring med besiktigelse av Seppala-monumentet. Mens vandringen pågikk, økte spenningen for hver sving vi kom rundt. Nei, selvsagt står monumentet midt i byen, tenkte vi, og foreløpig er vi bare i utkanten. Men da sentrum til slutt viste seg fram i sin fulle prakt med ”Konsum” og et solur, og vi fortsatt ikke hadde sett monumentet, begynte usikkerheten å bre seg. De første med kildekritisk sans begynte å spørre etter kildegrunnlaget. Det viste seg å stamme fra en muntlig kilde som hadde påstått å ha sett det med egne øyne. Det var jo noe… Til slutt tok vi mot til oss og spurte den lokalkjente guiden. Nei, i Pajala fantes ingen Seppala-statue, kunne han med skråsikkerhet fastslå. Da kom hånfliren fram hos kildekritikkens mestere. Forsiktige antydninger om å innføre hjelpehypoteser hvor avgrensningen av Pajala-området ble utvidet til hele kommunen, falt på stengrunn. Selv Einar N. begynte å tvile – hadde han gått i kildekritikkens felle? Tenk om dette ble kjent for ”Nobel-komiteen”!

Mens vi andre etter byvandringen slappet av med leskedrikk, tok Einar N. i bruk Graham Bells mest kjent oppfinnelse. Nå begynte en lang forbilledlig kildeinnsamling. Etter å ha telefonert over store deler av Nordkalotten, fikk han napp: Utenfor brannstasjonen i Junosuando, men fortsatt i Pajala kommune, skulle det stå en statue av Seppala. – Einar N. hadde nå helt mistet troen på annenhånds kilder. Bare selvsyn var godt nok. Bussen på hjemturen ble omdirigert til en viss brannstasjon. Oppspilte historikere trengte seg fremover i bussen da vi fikk øye på slangetårnet langt fremme i veien. Unge stipendiater så umiddelbart et bookmaking-marked, men gamblerviljen i en buss oppfylt av folk som hadde brukt stordelen av sitt liv i etterpåklokskapens tjeneste, var lik null. Ingen våget å inngå noe som helst veddemål om vi fikk se noen statue eller ikke. 

Endelig kunne vi svinge inn på plassen foran brannstasjonen. Og der – midt på plassen – sto statuen: Leonard Seppala bak sitt hundespann kjørende i Nome-stil og laget i ekte motorsagstil. Den kildekritiske skole bakerst i bussen måtte – motvillig – innstille arbeidet med å få makulert 1. opplag av Norsk biografisk leksikon. 


Moralen: Kildestrevet og kildekritikken hadde nok en gang seiret. Hjelpehypotesen åpnet perspektivet. Men vi glemte i farten å tenke på om det var en levning eller beretning vi hadde sett. Videre var det vanskelig for mange å måtte tenke på kildekritikken da et utrolig naturfenomen straks veltet bussen til den andre siden. Den mektige bifurkasjonen
 manifisterte seg nå utenfor bussvinduet – og den eneste som smilte bredt var Pål Christensen.


Neste tur blir det nye styrets oppgave å realisere. Men uten ekskursjon på programmet blir det vanskelig å unngå mistillit…      

Rødvinseminar 10. november med Asbjørn Jaklins foredrag: "Historien om Nord-Norge" som hovedattraksjon. Asbjørn Jaklin har begått den vanskelige øvelsen å skrive en syntetiserende historie om Nord-Norge. Enigheten var stor blant de ca. 20 fremmøtte om at dette var en bok som både var dristig og viktig, skrevet med journalistens evne til god formidling. 

Einar Niemi, en av de få som hadde rukket å lese boken, kommenterte fremlegget og boken til Jaklin. Flere interessante problemstillinger og perspektiver åpnet seg umiddelbart. Dette kunne også resten av forsamlingen, som for øvrig ikke hadde lest boken ennå, slutte seg til. Her har historikerne mye å lære når det gjelder kunsten å formidle, ble det hevdet. De konkrete historiske eksemplene som er trukket frem i boken, fungerte meget bra som illustrasjoner på historiens bevegelser. Det ble likevel fremholdt at gjennomlesing og finregning på skattelister og andre kilder ikke kunne overses. Det ble konkludert med at historikere og journalister har grunn til å fortsette, eventuelt starte et utstrakt samarbeid. Historikerne kan trolig tilføre journalistene bakgrunnsstoff og samtidig suge til seg sansen for saftige formuleringer og god fremstilling. 

Det hele ble imidlertid avsluttet med et enormt gisp, og antydning til besvimelse hos enkelte – da Jaklin fortalte at han hadde sittet med kildearbeid i en hel måned. Det ryktes at noen av historikerne ikke har kommet seg ennå.

Julefest og årsmøte berammet til 10. desember.

Tromsø, den 10. desember 2004

Helge Salvesen

� bifurkasjon�(av bi- og lat. 'gaffel'). Gaffeldeling av en elv hvis to grener løper til hvert sitt vassdrag. Et godt eksempel på dette finnes i Norrland, Sverige, hvor Torne älv straks ovenfor Junosuando sender Tärendö älv mot sør til Kalix älv; det mest berømte eksempel viser Orinoco i Sør-Amerika, som 500 km fra sitt utspring sender Casiquiare til Amazonas' bielv Rio Negro. Mer alminnelig er det at en sjø eller myr har avløp til to forskjellige elvesystemer, f.eks. Lesjaskogsvatnet i Gudbrandsdalen, som har avløp gjennom Rauma mot nordvest og Lågen mot sørøst. Kilde: http://www.storenorskeleksikon.no.

